Hver eneste gang en læge har sendt en mail om negativt corona-testsvar, har det kostet 45,72 kroner. Men i mange tilfælde, er disse mails blevet sendt uberettiget, og det får nu konsekvenser. På landsplan skal der i alt tilbagebetales næsten 20 millioner. Det sker efter Danske Regioner i marts opsagde aftalen om, at lægerne kunne opkræve gebyrer . I Nordjylland drejer det sig om næsten to millioner kroner, som lægerne skal betale tilbage. - Der er tale om et beløb på 1.952.714 kroner, som fordeler sig på i alt 41 klinikker, oplyser Region Nordjylland. Indskærpet flere gange Selvom det blev indskærpet flere gange siden juni, at lægerne skulle have en såkaldt "fagligt indiceret grund" , fortsatte flere nordjyske læger med at sende uopfordrede mails om negativt coronasvar til langt ind i februar. - Det er penge, som går til noget, der er fuldstændig unødvendigt. De penge kunne være brugt på noget andet i sundhedsvæsenet, sagde regionsrådsmedlem Lene Linnemann (SF). Der er i alt blevet udbetalt 24,5 millioner kroner på landsplan, hvoraf størstedelen er udbetalt på et fejlagtigt grundlag, mener regionerne . - Den her aftale er efter vores mening brugt i et omfang, der overstiger det, der var meningen, siger Bo Libergren (V), næstformand i Danske Regioners Lønnings- og Takstnævn. Tilbagebetalinge indbefatter de læger, som har benyttet ordningen mere end to gange om ugen. I nogle tilfælde har brugen af gebyret været systematisk, vurderer regionerne. - Vi mener, at der i nogle tilfælde er tale om misbrug af ordningen, siger Bo Libergren. Men grænsen burde i stedet hedde to gange om dagen, lyder det fra formand for de praktiserende læger, Jørgen Skadborg, der mener, at nogle læger har misforstået ordningen.

Referat:
Danske Regioner mener, at aftale med lægerne om at videresende negative testsvar til borgere er blevet misbrugt.